Norsk Redaktørforening

Styremøte 2020-04-22 Oslo (fjernmøte)

AJ

**Sak 2020-20: Vedtektsendring Pressens Arbeidsledighetskasse**

I forbindelse med de særlige tiltakene rettet inn mot dem som rammes av nedstengningen av samfunnet under korona-epidemien, er grensen for hva som utløser dagpenger fra NAV endret fra 50 prosent permittert til 40 prosent.

Endringen innebærer at vedtektene for Pressens Arbeidsledighetskasse, som eies og administreres av Norsk Journalistlag og Norsk Redaktørforening i fellesskap, for øyeblikket er i utakt med NAVs terskler for å innvilge ledighetsstønad. Det er upraktisk i og med at positivt vedtak om slik stønad er ett av flere kriterier for å få støtte fra Pressens Arbeidsledighetskasse.

Styret for PA-kassen foreslår derfor en midlertidig endring i vedtektene, slik at de er i samsvar med NAVs kriterier for støtte, i den perioden hvor NAV praktiserer en lavere terskel

Vedtektene for PA-kassen kan bare endres gjennom vedtak i NRs styre og NJs landsstyre.

Forslag til vedtak:

På grunn av NAVs endringer i reglene for dagpenger foreslås følgende endring § 1 i PA-kassens vedtekter:

**§ 1**
Pressens Arbeidsledighetskasse (PA) har til oppgave å gi økonomisk stønad til medlemmer som mister sitt journalistiske arbeide som følge av nedlegginger, omorganiseringer, driftsnedskjæringer eller på annen tilsvarende måte, herunder pressefolk som er permittert ***40*** ~~50~~ % eller mer av avtaltordinærarbeidstid.

Endringen i § 1 gjelder i tilsvarende periode som NAVs regler.
Forslag til endringen vises i ***fet og kursiv***, og forslag til strykning er ~~gjennomstreket.~~

Vedlegg: Vedtekter for Pressens Arbeidsledighetskasse.

VEDLEGG

**Vedtekter Pressens Arbeidsledighetskasse**

**§ 1**
Pressens Arbeidsledighetskasse (PA) har til oppgave å gi økonomisk stønad til medlemmer som mister sitt journalistiske arbeide som følge av nedlegginger, omorganiseringer, driftsnedskjæringer eller på annen tilsvarende måte, herunder pressefolk som er permittert 50 % eller mer av avtalt *ordinær* arbeidstid.

**§ 2**
Medlemskap i PA er obligatorisk for alle medlemmer av Norsk Journalistlag (NJ) og Norsk Redaktørforening (NR) med unntak av pensjonister og studentmedlemmer.

**§ 3**
Medlemmene betaler en årskontingent til kassen gjennom sin medlemskontingent til NJ eller NR. Kontingentens størrelse fastsettes av landsstyret i NJ og styret i NR etter innstilling fra Pressens Arbeidsledighetskasses styre innen 1. oktober.

**§ 4**
For å få stønad må en ha vært medlem i NJ eller NR i minst ett år direkte forut for tidspunktet en mistet sitt journalistiske arbeid (jfr. §1), og kunne dokumentere at man i dette året hadde sin hovedinntekt av journalistisk arbeid.
Muligheten til stønad faller bort når medlemskapet opphører, eller når medlemmet ikke har betalt medlemskontingenten til sin medlemsorganisasjon et kvartal etter forfall.
For søkere som har vært under utdanning i året før søknadstidspunktet, og som ikke har kommet i lønnet arbeid i løpet av 2 måneder etter avsluttet utdanning, kan det dispenseres fra inntektskravet når søker har innfridd dette før utdanning ble gjennomført.

**§ 5**
PA-kassens medlemmer ytes stønad i henhold til den stillingsbrøken de hadde da ledigheten inntrådte. Ved delvis arbeidsledighet reduseres stønaden tilsvarende. Det kan også søkes om forsørgertillegg for ektefelle/samboer og for hvert barn under 18 år, som forsørges av medlemmet.
Styret fastsetter størrelsen på stønaden og forsørgertillegget på grunnlag av kassens midler og retningslinjene i disse vedtekter.
Stønaden blir utbetalt forskuddsvis, og avrundes oppover til nærmeste 10 kroner. Styret kan gjøre unntak fra bestemmelsene i paragrafene 4,6,7 og 8 når særlige grunner gjør det rimelig. Styrets avgjørelse i stønadssaker er endelig.

**§ 6**
Medlemmer som ønsker stønad fra PA må senest et halvt år etter arbeidsledighetstidspunktet sende skriftlig søknad til kassen. Støtte gis normalt fra det tidspunkt det søkes. Det forutsettes at søkeren er reelt arbeidsledig og/eller gjør bruk av sin rett til stønad fra NAV.
Søkeren må dokumentere at han er reelt arbeidsledig ved en oppdatert bekreftelse fra NAV om at medlemmet mottar dagpenger ved søknadstidspunktet.
Søknaden skal inneholde opplysninger om medlemmets økonomiske forhold før og etter at ledigheten inntrådte. Søkeren plikter å gi kassen de opplysninger den ber om. Opplysningene skal behandles konfidensielt.
Når medlem som får stønad kommer i arbeid igjen, eller når medlemmets økonomiske situasjon endrer seg, skal vedkommende omgående melde fra om det til kassen.
Manglende eller misvisende opplysninger kan medføre tap av rett til stønad.

**§ 7**
Ordinær stønad kan ytes i til sammen inntil 6 måneder innenfor et tidsrom av ett år. Har medlemmer deretter vært i fullt journalistisk arbeid i ett år, kan ny stønad innvilges. Tre måneder etter siste ordinære stønad kan stønad for langtidsledige innvilges etter søknad.

**§ 8**
Medlemmer som får stønad fra PA, *betaler minste* ~~fritatt for~~ ordinær*e* kontingent til medlemsorganisasjonen i stønadstiden.
Retten til stønad fra PA blir bare effektiv igjen etter en stønadsperiode dersom den som har fått stønad, i rett tid betaler ordinær kontingent til medlemsorganisasjonene fra det tidspunkt vedkommende igjen kommer i arbeid.

**§ 9**
PA har et styre på fire medlemmer. To blir utpekt av Norsk Journalistlag og to av Norsk Redaktørforening. Styret kan treffe beslutning når NJ og NR er representert i møtet med minst et styremedlem hver.
Styret forvalter kassens midler og leder virksomheten i samsvar med vedtektene. Kassen administreres av Norsk Journalistlag og revideres av NJs revisor. Styret sender hvert år regnskap og årsmelding til NJ og NR. Styrene i NJ og NR skal godkjenne regnskap og årsmelding.

**§ 10**
Endringer i disse vedtekter kan bare gjøres av landsstyret i NJ og styret i NR.
Vedtak om å oppløse kassen krever 2/3 flertall i begge organisasjoners landsmøter. Blir PA oppløst, skal kassens midler overføres til Norsk Presseforbunds hjelpefond eller komme de to organisasjoners medlemmer til gode på annen måte.

***Revidert i landsstyret i Norsk Journalistlag 7. juni 2018* og i Norsk Redaktørforenings styre 20.03.2018**